O **Rally San Froilán de 1990** foi a 12ª edición de dito rally. Foi puntuable para a tempada 1990 do Campionato de Galicia de Rally, así como para a Copa de España de Rallys. Celebrouse entre o 6 e o 7 de outubro de 1990 e o vencedor foi Germán Castrillón, a bordo dun Ford Sierra Cosworth.

Foi a terceira aparición de Castrillón co Ford Sierra e a terceira vitoria, colocándose líder do campionato galego tras este triunfo. Ademais foi a súa primeira vitoria no rally lucense, que gañou logo noutras cinco ocasións.

Itinerario
----------

Constou de 477,6 quilómetros (contando os enlaces) divididos en dúas etapas e 15 treitos cronometrados. A saída realizouse o sábado 6 na Avenida Ramón Ferreiro de Lugo, dándose ese día tres pasadas aos treitos de Lúa - O Pontigo (12 km), Seixosmil - O Chao (18,5 km) e Meira (8,7 km). O itinerario do domingo consistiu en dúas pasadas polos treitos de Goián (10,4 km), San Mamede - Bagude (7,3 km) e Recelle (6,3 km).

Resumo
------

Coa ausencia dun dos favoritos, o vasco Fernando Brizuela, que aínda que estaba inscrito non se presentou, Germán Castrillón dominou con facilidade o rally co seu Ford Sierra Cosworth e xa tras a primeira sección avantaxaba comodamente ao segundo clasificado, o vigués Urbano Villanueva. Este corría cun BMW M3 que pertencera anteriormente a "Culebra" e ao campión de España Pep Bassas e mantivo a segunda praza ata o final. Os seguintes postos estiveron máis disputados cunha pelexa entre Arturo Rial, Peitos e Carlos. Carlos perdeu varios postos na parte final do rally por unha mala elección de pneumáticos, mentres que Rial marcou o mellor tempo en catro dos seis treitos do domingo, logrando finalmente a terceira praza. Peitos rematou cuarto, a 16 segundos de Rial, e primeiro da Citroën Challenge. En quinto lugar e primeiro da Copa Renault chegou Lino Otero co seu Renault 5 GT Turbo.

Manuel Senra, co seu Peugeot 205 GTI, foi un dos que máis rápido pero sufriu dúas picadas de roda o sábado, mentres que o domingo perdeu cinco minutos por un problema co regulador da bomba da gasolina, polo que finalmente só puido ser undécimo, un posto por riba dos irmáns Sergio e Diego Vallejo, que tamén perdeu cinco minutos por unha roda picada no treito Seixosmil - O Chao.

Clasificación
-------------

| Pos | Piloto | Copiloto | Vehículo |
| --- | --- | --- | --- |
| 1 | Galicia Germán Castrillón | Galicia Estrella Castrillón | Ford Sierra Cosworth |
| 2 | Galicia Urbano Villanueva | Galicia José Alonso | BMW M3 |
| 3 | Galicia Arturo Rial | Galicia Mario Pazos | Citroën AX Sport |
| 4 | Galicia Peitos |  | Citroën AX Sport |
| 5 | Galicia Lino Otero |  | Renault 5 GT Turbo |
| 6 | España Carlos | España Heriberto Rodríguez | Mercedes-Benz 190E 2.3 16v |
| 7 | Galicia José M. López Parada |  | Renault 5 GT Turbo |
| 11 | Galicia Manuel Senra | Galicia José Maceiras | Peugeot 205 GTI |
| 12 | Galicia Sergio Vallejo | Galicia Diego Vallejo | Peugeot 205 GTI |
| Abandonos |
| - | España Antonio Garrido |  | Ford Sierra Cosworth |
| - | Galicia Javier Paz |  | Citroën AX Sport |
| - | Galicia Antonio Trelles |  | Renault 5 GT Turbo |

Notas
-----

1. 1 2 3  Arévalo, Fernando (8 de outubro de 1990). "Germán Cástrillón lidera el campeonato gallego tras dominar con comodidad el rally San Froilán". *La Voz de Galicia* (en castelán). p. 29.
2. ↑  "El Rally San Froilán será decisivo para el campeonato gallego". *La Voz de Galicia* (en castelán). 5 de outubro de 1990. p. 41.
3. ↑  Arévalo, Fernando (7 de outubro de 1990). "El piloto ferrolano Germán Castrillón, virtual ganador del Rally San Froilán a falta de disputarse seis tramos". *La Voz de Galicia*.

|  |  |  |
| --- | --- | --- |
| Predecesor:**Rally Cidade de Cristal** |  **Campionato de Galicia de Rally** Tempada 1990 | Sucesor:**Rally da Coruña** |